ऑस्ट्रेलिया के खिलाफ प्लेयर ऑफ द मैच बने; तीनों फॉर्मेट में 10+ बार ये अवॉर्ड जीतने वाले अकेले क्रिकेटर
India vs Australia (IND Vs AUS) Ahmedabad Test - Virat Kohli Player Of The Match भारत और ऑस्ट्रेलिया के बीच बॉर्डर-गावस्कर ट्रॉफी का चौथा टेस्ट मैच ड्रॉ रहा। 4 टेस्ट की सीरीज का आखिरी मुकाबला अहमदाबाद में खेला गया।
भारत और ऑस्ट्रेलिया के बीच बॉर्डर-गावस्कर ट्रॉफी का चौथा टेस्ट मैच ड्रॉ रहा। 4 टेस्ट की सीरीज का आखिरी मुकाबला अहमदाबाद में खेला गया। भारत सीरीज में 2-1 से आगे था, ऐसे में आखिरी मैच ड्रॉ रहने पर सीरीज टीम इंडिया ने ही जीती। विराट कोहली ने इस टेस्ट में 364 बॉल पर 186 रन की जबरदस्त पारी खेली। उन्हें इस पारी के लिए प्लेयर ऑफ द मैच का अवॉर्ड मिला।
इसी के साथ कोहली ने एक वर्ल्ड रिकॉर्ड अपने नाम कर लिया। कोहली तीनों फॉर्मेट (टेस्ट, वनडे और टी-20) में 10 या उससे ज्यादा बार प्लेयर ऑफ द मैच पुरस्कार जीतने वाले दुनिया के पहले खिलाड़ी बन गए हैं। कोहली ने ऑस्ट्रेलिया के खिलाफ टेस्ट में पहली बार ही प्लयेर ऑफ द मैच का खिताब जीता।
कोहली के रिकॉर्ड्स के अलावा क्रिकेट के तीनों फॉर्मेट में सबसे ज्यादा बार यह खिताब जीतने वाले खिलाड़ी कौन हैं इस खबर में हम जानेंगे...
पाकिस्तान के खिलाफ 6 बार अवॉर्ड जीता 
टेस्ट में विराट 10वीं बार प्लेयर ऑफ द मैच बने। क्रिकेट के बाकी 2 फॉर्मेट में वह पहले ही 10 से ज्यादा बार प्लेयर ऑफ द मैच रह चुके हैं। वनडे में 38 और टी-20 में 15 बार उन्होंने यह अवॉर्ड जीता। वनडे में वेस्डइंडीज के खिलाफ 13 और श्रीलंका के खिलाफ वह 7 बार प्लेयर ऑफ द मैच रहे हैं।
टी-20 के 15 अवॉर्ड में विराट ने पाकिस्तान के खिलाफ 4 और ऑस्ट्रेलिया के 3 बार यह सम्मान हासिल किया। पाकिस्तान के खिलाफ वनडे में भी 2 बार कोहली प्लेयर ऑफ द मैच रहे हैं। इस तरह पाकिस्तान के खिलाफ उन्होंने कुल 6 बार यह अवॉर्ड जीता है।
ऑस्ट्रेलिया के खिलाफ टेस्ट में पहली बार 
यह पहली बार ही है जब विराट कोहली को टेस्ट में ऑस्ट्रेलिया के खिलाफ प्लेयर ऑफ द मैच का खिताब मिला। ओवरऑल टेस्ट में 10वीं बार उन्होंने यह खिताब जीता। ऑस्ट्रेलिया के अलावा उन्होंने न्यूजीलैंड और बांग्लादेश के खिलाफ भी 1-1 बार यह अवॉर्ड जीता है। साउथ अफ्रीका-श्रीलंका के खिलाफ 2-2 और इंग्लैंड के खिलाफ 3 बार यह अवॉर्ड अपने नाम कर रखा है।
ऑस्ट्रेलिया के खिलाफ उनके अब 8 टेस्ट शतक भी हो गए। ऑस्ट्रेलिया के खिलाफ सबसे ज्यादा टेस्ट शतक जो रूट (12 शतक) के हैं। उनके बाद सचिन तेंदुलकर के नाम 11 शतक हैं। कोहली इस लिस्ट में 8वें नंबर पर हैं।
कैलिस टेस्ट में टॉप पर
टेस्ट क्रिकेट में सबसे ज्यादा प्लेयर ऑफ द मैच पाने वाले खिलाड़ी जैक कैलिस हैं। दक्षिण अफ्रीका के दिग्गज ऑलराउंडर कैलिस ने 166 मैचों में 23 बार यह अवॉर्ड जीता है। टेस्ट में सबसे ज्यादा प्लेयर ऑफ द मैच अवॉर्ड जीतने वाले टॉप-10 खिलाड़ियों की लिस्ट में सचिन तेंदुलकर इकलौते भारतीय हैं। वह नौवें स्थान पर हैं। उन्होंने 200 टेस्ट मैचों में 14 बार मैन ऑफ द मैच का अवॉर्ड जीता था।
वनडे में सचिन तेंदुलकर से ऊपर कोई नहीं
वनडे क्रिकेट में सबसे ज्यादा बार प्लेयर ऑफ द मैच अवॉर्ड जीतने के मामले में महान क्रिकेटर सचिन तेंदुलकर टॉप पर हैं। सचिन 463 वनडे मैचों में 62 बार प्लेयर ऑफ द मैच रहे। श्रीलंका के पूर्व कप्तान सनथ जयसूर्या इस मामले में दूसरे नंबर पर हैं। उन्होंने 445 वनडे में 48 बार यह अवॉर्ड जीता। विराट कोहली इस लिस्ट में तीसरे स्थान पर हैं, उन्होंने 271 वनडे में 38 बार यह अवॉर्ड जीता है।
टी-20 क्रिकेट में कोहली ही सबसे आगे
टी-20 क्रिकेट में सर्वाधिक बार प्लेयर ऑफ द मैच का अवॉर्ड अपने नाम करने के मामले में विराट कोहली ही सबसे आगे चल रहे हैं। कोहली ने टी-20 क्रिकेट के 115 मुकाबलों में 15 बार इस अवॉर्ड को अपने नाम किया है। इस मामले में दूसरे स्थान पर अफगानिस्तान के मोहम्मद नबी है। इस लिस्ट में भारत के रोहित शर्मा तीसरे और सूर्यकुमार यादव चौथे नंबर पर हैं।
